קלרנס קמפבל

**קלרנס סאת'רלנד קמפבל**, OBE (באנגלית:**Clarence Sutherland Campbell**; 9 ביולי 1905 – 24 ביוני 1984) היה חייל, מנהל ושופט קנדי בהוקי קרח. שפט בליגת ההוקי הלאומית במהלך שנות ה-30, שירת בצבא קנדה במהלך מלחמת העולם השנייה ולאחר מכן שימש בתור הנשיא השלישי של ה-NHL מ-1946 עד 1977. כהונתו כנשיא כללה את מהומות רישאר והרחבת הליגה ב-1967. הקריירה שלו זכתה להכרה עם התקבלותו להיכל התהילה של ההוקי ב-1966 ותרומת גביע קלרנס קמפבל על שמו.

## ביוגרפיה
### שנים ראשונות וקריירה
קמפבל נולד בפלמינג שבססקצ'ואן ולמד בתיכון במכון התיכוני סטרתקונה, הידוע כיום בשם אקדמיית סקונה הישנה באדמונטון. סיים את לימודיו באוניברסיטת אלברטה עם תואר במשפטים ואמנות ב-1924 והוענק במלגת רודס של אוניברסיטת אוקספורד, שם שיחק במועדון הוקי קרח של אוניברסיטת אוקספורד.

קמפבל היה חבר בהנהלה של איגוד חובבני הוקי אלברטה בשנות ה-30 והיה חלק מוועדה של איגוד חובבני ההוקי הקנדי ב-1935, שם למד מהי ההגדרה של שחקן הוקי חובבני והעדכונים הדרושים.

קמפבל עבד כשופט ב-NHL מ-1933 עד 1939. הוא ניהל כמה משחקים היסטוריים, כמו המשחק ב-1937 כאשר הקריירה של האווי מורנז הגדול הסתיימה כששבר את רגלו, פציעה שהובילה בסופו של דבר למותו. קמפבל אפילו שפט במשחק פלייאוף גס בין מונטריאול מארונס לבוסטון ברואינס בו דיט קלאפר השתמש במקלו על שחקן. בעודו זועם על מעשהו של קלאפר, הוא קרא לקלאפר בשם גס והתגובה לא איחרה לבוא כאשר אגרוף חזק ממגן הטיח את קמפבל על הקרח. קמפבל שהיה מודע להתגרותו, הגיש אז דו"ח קליל מאוד על קלאפר וכתוצאה מכך, נשיא ה-NHL פרנק קאלדר נתן לקלאפר רק קנס ובכך נחתם העניין.

קמפבל ביצע קריאה השנויה במחלוקת בשנת 1939 כאשר שפט במשחק שכלל את טורונטו מייפל ליפס, כאשר המגן רד הורנר נפגע ממקל וקמפבל שרק רק על עונש קל, אף על פי שהורנר דימם. הבעלים של הליפס קון סמיית' ביקש שקמפבל לא יועסק מחדש והליגה הסכימה לכך.

### ירושת התפקיד
נשיא הליגה פרנק קאלדר החליט לתת לקמפבל לעבוד במשרדו לאחר הקריירה שלו כשופט והתברר שהנשיא טיפח יורש. כל התכנונים נדחו כאשר מלחמת העולם השנייה פרצה וקמפבל התגייס לצבא קנדה. הועלה לדרגת לוטננט קולונל וזכה במסדר האימפריה הבריטית ב-1945. בתום המלחמה שירת ביחידת חקירות על קברי מלחמה, מספר 1 בקנדה. לאחר המלחמה מונה לפרקליט הממלכה והיה אחד מהתובעים מתוך מספר בתי משפט על נאצים בכירים שהועמדו לדין בגין פשעים נגד האנושות. כן דווח בהרחבה שקמפבל השתתף במשפטי נירנברג, אך אמר הכחיש זאת במאמר של ספורטס אילוסטרייטד שפורסם ב-1974.

בינתיים, קאלדר מת ובעוד קמפבל נמצא מעבר לים, ה-NHL מינתה את רד דאטון לנשיא. עם זאת, דאטון לא רצה את התפקיד וכאשר קמפבל חזר לקנדה ב-1946, דאטון התפטר וקמפבל התמנה לנשיא. אחד ממעשי הסמכות הראשונים שלו היה ב-1948, כאשר גירש את השחקנים בילי טיילור ודון גלינגר מה-NHL עקב הימורים על משחקים.

### נשיא הליגה
כנשיא ה-NHL, קמפבל אולי זכור בעיקר בזכות השעיית כוכב העל של מונטריאול קנדיאנס מוריס "רוקט" רישאר לשלושת המשחקים הנותרים של העונה הסדירה 1955 ולמשך כל הפלייאוף. החלטה זו התקבלה כתוצאה ממעשיו של רישאר במהלך משחק ב-13 במרץ בין הקנדיאנס לבוסטון ברואינס; רישאר נקלע למאבק אכזרי מול הול לייקו מהברואינס וכאשר הקוון קליף תומפסון ריסן את רישאר, לייקו הכה את רישאר שוב ושוב. אחד מחבריו לקבוצה של רישאר הפיל את לייקו, ואפשר לרישאר להסתובב ולהכות בפניו של תומפסון.

ב-17 במרץ, השתתף קמפבל במשחק במונטריאול פורום בין הקנדיאנס לדטרויט רד וינגס. לאורך כל השליש הראשון התגרה בו ואוהדי מונטריאול הזועמים השליכו עליו פסולת, שראו בו דוגמה מצוינת לשולט דוברי האנגלית של העיר המדכאת את רוב האזרחים דוברי הצרפתית. לאחר שפצצת גז מדמיע הושלכה באולם, קמפבל יצא מהבניין, המשחק נחשב כניצחון של רד וינגס וכל הקהל פונה מהאולם. מכך התפתחה מהומה שבה נעצרו 60 בני אדם ונגרם נזק של 500,000 דולר.

קמפבל נבחר להיכל התהילה של ההוקי ב-1966. תרם להרחבת הליגה בשנת 1967, בכך שהליגה הכפילה את מספר קבוצותיה ולעיתים קרובות עבד 18 שעות ביום במשרדו.

בתחילת עידן התרחבות הליגה בעונת 1967/68, החליטו קבוצות ה-NHL להדגיש את הישגיו של נשיא הליגה על ידי תרומת גביע קלרנס קמפבל לכבודו. כאשר הליגה נערכה מחדש לשתי חטיבות וארבעה בתים ב-1974, כיבדה את קמפבל עוד יותר בכך שקראה לאחת משתי החטיבות על שמו והעניקה את גביע קמפבל לאלופת העונה הסדירה (לימים הפלייאוף) של החטיבה. אף על פי ששמה של חטיבת קלרנס קמפבל שונתה לשמה הנוכחי, החטיבה המערבית בעונת 1993/94, גביע קלרנס קמפבל עד היום מוענק לאלופת הפלייאוף של החטיבה.

### אחרית שנותיו
ממוזער|סימון קברו של קמפבל
ב-1976 קמפבל הואשם במתן שוחד לסנאטור לואי ז'יגר בשערוריית "חנויות השמיים". קמפבל הורשע, אך הליגה שילמה את הקנס וקמפבל לא ריצה זמן בכלא בשל גילו. קמפבל היה אדם חולה עד שפרש כנשיא ה-NHL ב-1977, ומושכות התפקיד עברו לידי ג'ון זיגלר ג'וניור. בילה את השנים האחרונות בחייו כשהוא סובל ממחלות נשימה ומת ב-24 ביוני 1984. נקבר בשדה הכבוד הלאומי בפואנטה-קלייר, קוויבק.

## קישורים חיצוניים
* 

## הערות שוליים

קטגוריה:חברי היכל התהילה של ההוקי קרח
קטגוריה:חברים במסדר האימפריה הבריטית
קטגוריה:בוגרי אוניברסיטת אלברטה
קטגוריה:אנשי צבא קנדים במלחמת העולם השנייה
קטגוריה:קנדים שנולדו ב-1905
קטגוריה:קנדים שנפטרו ב-1984